b'\n_START_ARTICLE_\nBuskbukkelb\xc3\xa6r\n_START_SECTION_\nKendetegn\n_START_PARAGRAPH_\nBuskbukkelb\xc3\xa6r er en lav busk med en opret v\xc3\xa6kst. Barken er f\xc3\xb8rst r\xc3\xb8dlig og d\xc3\xa6kket af kr\xc3\xb8llede h\xc3\xa5r, men senere bliver den gr\xc3\xa5 og opspr\xc3\xa6kkende. Knopperne sidder spredt, og de er \xc3\xa6gformede med tydelig spids og r\xc3\xb8dbrune sk\xc3\xa6l. Bladene er ovale til omvendt \xc3\xa6gformede med fint takket rand. Oversiden er rynket og l\xc3\xa6deragtig, men blank og m\xc3\xb8rkegr\xc3\xb8n, mens undersiden er lyst gr\xc3\xa5gr\xc3\xb8n. H\xc3\xb8stfarven er r\xc3\xb8dbrun til r\xc3\xb8d. Blomstringen foreg\xc3\xa5r i april-maj, hvor man finder blomsterne samlet i overh\xc3\xa6ngende klaser fra grenvinklerne. De enkelte blomster er hvide og krukkeformede med sammenvoksede kronblade. Frugterne er bl\xc3\xa5sorte b\xc3\xa6r, som minder meget om bl\xc3\xa5b\xc3\xa6r i udseendet._NEWLINE_Rodsystemet best\xc3\xa5r af en jordst\xc3\xa6ngel og et fint tr\xc3\xa6vlet rodnet. Planten evner at klare skovbrand og skyder meget tidligt frem efter branden._NEWLINE_Busken n\xc3\xa5r en h\xc3\xb8jde og bredde p\xc3\xa5 ca. 0,75 m\n_START_SECTION_\nHjemsted\n_START_PARAGRAPH_\nBuskbukkelb\xc3\xa6r har sin naturlige udbredelse p\xc3\xa5 kystsletten og bjergene fra Ontario i Canada til Florida i USA. Her findes den p\xc3\xa5 fugtig og let t\xc3\xb8r, veldr\xc3\xa6net bund med lavt pH og i let skygge._NEWLINE_I Acadia National Park, som ligger ved delstaten Maines sydvestvendte kyst mod Atlanterhavet, findes h\xc3\xb8jmoser og bjergskr\xc3\xa5ninger med \xc3\xa5ben tr\xc3\xa6bevoksning p\xc3\xa5 sur, fugtig bund. Her lever arten sammen med bl.a. ene, revling, Aralia hispida (en art af aralie), banksfyr, begfyr, bregnepors, glansbladet rose, gr\xc3\xb8nel, hedemelb\xc3\xa6rris, hindb\xc3\xa6r, krybende ene, lav bl\xc3\xa5b\xc3\xa6r, liden klokke, pennsylvansk weichsel, poppelbirk, pr\xc3\xa6rietandb\xc3\xa6lg, smalbladet kalmia, sortfrugtet surb\xc3\xa6r, tretandet potentil, tytteb\xc3\xa6r og Viburnum nudum (en art af kvalkved)'